Video: Vir die Voëls-première: Wat is liefde?Francois Jacobs en Simoné Nortmann (Foto: Maroela Media/Cyril Blackburn) Hy was maar ŉ simpel laaitie, laf en daarop uit om sy vriende te beïndruk en sy ŉ wilde rabbedoe, vasbeslote om haarself, én ander, te oortuig dat sy nie ŉ man nodig het nie. Maar, soos die liefde maar is, het hy sy hart verloor, volwasse geraak en sy het haar skanse laat sak en haarself toegelaat om ŉ man lief te hê. Dit is nou wel die storielyn van die jongste Afrikaanse fliek, Vir die Voëls, maar in die werklike lewe het die regte Irma Humpel en Sampie de Klerk ook verlief geraak en ewige trou aan mekaar beloof. Die amptelike première van dié fliek het Donderdag tydens ŉ sterbelaaide geleentheid in Johannesburg plaasgevind. Vir die voëls is vervaardig in samewerking met kykNET Films as deel van Huisgenoot se eeufeesviering vanjaar. Irma en Sampie het dié verhaal as deel van ŉ kompetisie met dié tydskrif gedeel. Die regte Irma Humpel en Sampie de Klerk (Foto: Maroela Media/Cyril Blackburn) Die hoofakteurs, Francois Jacobs en Simoné Nortmann, het voorheen aan Maroela Media vertel die fliek is gepas vir oud én jonk omdat dit die nostalgiese hartsnare sal roer vir ouer mense, maar ook jonger mense ŉ blik op daardie tyd sal gee. “Daar is baie ander sterk storie-elemente, drama, romanse, die grensoorlog en sewentiger-musiek waarna mense in besonder kan uitsien. Die wêrelde wat Quentin vir die fliek geskep het, is in detail vervaardig. Verder bestaan die klankbaan uit negentien liedjies uit dié tydperk,” het hulle gesê. Ander akteurs wat in die fliek speel, sluit in Elize Cawood, Nicola Hanekom, Neels van Jaarsveld, Drikus Volschenk, Leandry Smith, Liam Bosman, Lara Kinnear, Candice Kruger en Bennie Fourie. Die rolprent word op 25 November landwyd uitgereik. Vir meer inligting, besoek die fliek se Facebook-blad. Maroela Media het bekendes op die rooi tapyt gevra wat hulle sou doen as hulle voor die kansel staan en besef hulle maak ŉ fout en wat liefde vir hulle beteken.